Een dood, drie gewond toe skote klap - Maroela Media
[OPVOLG] Lt.kol. Andre Traut, woordvoerder van die polisie, het Sondagaand bevestig 'n man is ingeneem vir ondervraging rakende die skietvoorval. Daar is ook beslag gelê op 'n voertuig wat deur die verdagtes gebruik is tydens die skietery. Die polisie se ondersoek sal bepaal of die man aangekla sal word of nie.
Die Wes-Kaapse polisie ondersoek tans die omstandighede van 'n skietvoorval Saterdagaand in Athlone, Kaapstad, wat een man dood en drie ander mense, insluitend 'n kind, gewond gelaat het.
Lt.kol. André Traut, woordvoerder van die polisie, sê die gebeure wat tot die voorval gelei het en die motief vir die skietery is nog nie bekend nie. Niemand is ook nog in verband met die voorval in hegtenis geneem nie.
Russel Meiring, woordvoerder van ER24, sê paramedici is dié aand na 8ste Laan ontbied waar die skietery plaasgevind het. By hul aankoms het hulle 'n man op die grond aangetref met 'n noodlottige skietwond en hy is amptelik dood verklaar.
"Twee mans is op die toneel deur paramedici behandel. Een van hulle het 'n skietwond aan sy arm en agterstewe opgedoen en hy was in 'n ernstige toestand. Die tweede man het 'n skietwond aan sy bors gehad," sê Meiring. Die mans is na nabygeleë hospitale gehaas.
Traut sê 'n sesjarige kind is ook in die skietery gewond. Dit is nie bekend hoe ernstig die kind beseer is nie.
"Die motief vir die moord en gepoogde moorde moet nog vasgestel word. Enige persoon met meer inligting oor die voorval word versoek om Stop Misdaad by 08600 10111 te skakel," sê hy.